khistorydata/jeongjo-sjw-relations huggingface dataset:
정조 12년 · 목
成均館啓言今日朝食堂不爲設行故臣馳詣泮宮問其捲堂之由則諸生等所懷以爲不意昨暮方外生金益煥趙德㴠黃仁素李顥永四人忽投通文于齋中列書二十六日入堂十一人姓名驅陷罔測詬辱無倫而大槪謂之蔑視討復之大義敢歧沐浴之公論至有隱然爲凶賊右袒等語仍歸之賢關之蜮弩義理之蝥賊凡諸極論凶逆之文字無不勒加稱之以亂臣賊子末乃以鳴鼓削籍之罰請施於臣等至若哭班時發論事亦爲此輩之所沮格云者尤是萬萬意外問於守僕則以爲其時班行中有守闕號哭之論而有一儒生以爲號哭則與坊民相混歸泮治疏事理得當齋任亦以爲其言似然不復問議而罷云未知以號哭謂未安以治疏爲得宜者果可謂沮格耶況此儒生不在於今番勸入中則以此歸之於臣等尤未知其心所在也臣等亦爲累日捲堂引嫌出外則臣等有何歧異於前後大論而只以三昨日聽傳敎入食堂作一大案擠人坃塹罔有紀極噫臣等所據仰體聖意俯伸私義則彼輩抑獨何心以此驅之以亂逆耶且夫討復大義必以君父爲重而君父累批之後無一人來聽者今反以聽傳敎入食堂之臣等勒歸於護黨悖義之科者此不過托以討復之名專事擠陷之計也臣等心寒骨冷置身無地相率治任以致空齋云云臣以捲堂之頻數極爲未安縷縷開諭終不回聽何以爲之敎曰若有一分嚴畏之心焉敢以捲堂空齋殆作日課乎此無他方外生忽地惹鬧之致本事姑無論敢以亂賊之目無難侵詆隱然歸之於護逆之科士論自士論誣人自誣人朝廷此等擧措當施反被之律名以士子有此不韙之習若不嚴懲何以勵俗發通諸生爲先削名儒籍卽令攸司散配雖以捲堂生言之構誣雖甚無倫我所應之但當平說洞卞亦豈敢以此輩彼輩等語肆然煩徹無異街巷醉夫㦸手詬閧亦可駭也捲堂生爲先停擧當刻內他儒生勸入仍設食堂後草記萬一以捲堂一事復煩則卿當先被嶺海之典以此知悉○成均館又以他儒生勸入後仍設食堂啓○刑曹啓言發通儒生散配事有命矣第伏念聖明朝振作士氣之道不必以摧抑其過激爲主雖係奏御文字中句語猶當如此況儒生輩私相往復之文字乎以護逆二字誣人卽末俗之痼弊也嚴勘懲後之聖意孰不對揚而至於此二字直斷以誣人在廷臣猶合審愼在儒生尤不當輕施區區愚見不敢自隱粗效執藝之義恭俟處分未卽擧行惶恐待罪敎曰無多言也振作自振作懲後自懲後若欲直斷以誣人其律豈止於發配乎猶屬之振作邊故雖歇於懲後邊姑施末勘無多言也卽爲擧行卿則勿待罪又啓言金益煥稷山縣趙德㴠鎭川縣黃仁素兎山縣李顥永狼川縣幷定配所押送
정조 12년 · 목
以沈興永爲校理李庚運爲副修撰徐有防爲禮曹判書蔡緯夏爲慈山府使○沈興永李庚運違召敎曰緣何委折有除輒違無日非開政事之駭惑莫甚於此此轉旨勿施牌招入直
정조 12년 · 강
宣惠廳以順天府大同所載船隻臭載守令邊將論罪啓
정조 12년 · 목
該廳啓言全羅監司沈頥之枚擧靈光郡守金方行牒呈以爲順天府丁未條宣惠廳納大同米四百五十三石零船雜費米一百三十六石零丙午條停退大同米四百五十四石零船雜費米一百三十六石零京人情太十四石零禁衛納保米四十八石船雜費米十六石丙午條停退保米三十石船雜費米十石合米太一千二百九十八石零及總戎廳納加時木二十一箇槍柄木十七箇所載船一隻四月二十九日到靈光七山前洋觸嶼致敗而元上納米九百八十五后零內乾米三十六后缷下水沈米九百四十后零準拯船雜費米中水沈米二百二十六后零拯得其餘米太九十七后沙格輩敗船前已犯用拯米一千后分付地方官使之改色一百七十六石咸平茂長兩邑各八十八石式分俵改色今此敗船風活浪靜無端致敗實涉可疑格軍三名俱是法聖鎭居生之漢則七山在於鎭前當知其隱嶼而昧然行船者其中奸弊有不可測度年久退船決知其不可使用而貪於船價逢載稅穀有此致敗萬萬痛惋米太之多數取用尤爲奸濫監色沙格嚴囚郡獄以待用刑該府使鄭益祚則退船之許載沙格之苟充可知漕事之疏虞不可以不爲濫裝原怒罪狀令攸司御處法聖鎭護送監色日前嶺船致敗卽是覆轍之戒而全闕護送再致況沒亦爲嚴囚以待留鎭將今方捉囚嚴處計料僉使李明奎以其領運上京而若於常時嚴加約束吏校輩焉敢若是其不善檢飭之罪令各該衙門稟處云矣在囚各人等待用刑各別嚴訊期於得情該府使鄭益祚令該府拿問處之法聖僉使李明奎今方領運上京置之留鎭將監色待用刑各別重繩分俵改色幷與劣米待秋成收捧上送卸下米卽令添載上送之意請分付允之
정조 12년 · 강
大司諫金履禧上疏賜批
정조 12년 · 목
疏略曰臣年前忝叨見職也適有洪儀泳分館之事以當論不論人言峻發至被譴削之典臺端一步鐵限在前何可以日月稍久抗顏於僨誤之地乎臣旣不以言職自居而義不忍徒嘿略此附陳焉欲書而淚先漬欲言而臆已塞鳴呼流光迅駛忍見此月之將盡讎賊依舊尙忍一天之共載賊宇之眞贜畢露於他日得志之招而不加一刑只施薄竄凶偉之斷案已著於不滿大慶之言而置而勿問尙稽天討徑斷亂道妄投熱劑之諸賊爛熳同歸素裏和應在今雪君讎討國賊之道捨此輩當誰先哉伏願一依三司諸臣之請明正典刑焉臣伏見日昨傳敎下者及疏儒處分竊有慨惜者夫三司之箚章甫之疏亶出於均畀之天大同之論雖昨陳十箚今進百疏固當允從之不暇而乃反加之以消寂之敎施之以停擧之罰從此殿下之庭將無進言者矣伏乞伊日傳敎亟令反汗泮儒處分特命還收批以附陳兩件事自有高量者爾其勿辭察職
정조 12년 · 강
檢閱李相璜以母病陳疏徑出賜例批
정조 12년 · 강
刑曹以擊錚罪人等各道査事啓
정조 12년 · 목
該曹啓言慶尙監司金光默査啓以爲因擊錚罪人金震權原情詳査啓聞後稟處有命矣今以各人供招觀之震權原情無非粧撰大抵潤國縱子與妾大開賂門罰以錢免任以賄差諸般不法之事鄙屑零瑣言之可羞而至若旣骨人追徵幕緣文撗斂又是前案所無各人招辭明白如此濫越之類不可以已勘置以勿論其罪狀令該曹稟處震權則以其父之賤妾謂之親母欲爲恐動之狀尤萬萬駭痛而事係爲父稱冤不可無原怒之道姑置勿問邦移還穀雖卽徵出差任賂錢尙未推給震權之弟震得移因彥陽使之徵捧所謂鄭召史卽是潤國之婢妾又是捧賂時干預者此錢未收殺之前不可遽然放釋云矣潤國係是朝官請移義禁府處之震權假稱其父婢妾爲親母以爲恐動之計者事關倫紀照法嚴勘之意請分付道臣允之又啓言忠淸監司洪檍査啓以爲因擊錚罪人李明善原情査實狀聞有命矣其祖李弼世戊申事蹟多般採探又使現納文書則小紙日記中有曰宗族家丁僅爲五十名如此殘卒不可當賊云云此不過伊時私自錄出者而初無倡率赴敵之事賊檄推還事則大興倅所使官隸也壬申年諸儒通文云弼世戊申春赴擧之路行過大興路聞賊關入言主倅卽令健卒追蹤推還云誠有是事謂之忠言則可謂之倡義則不當云矣李明善原情辭緣已盡落空所當嚴懲誣罔之罪而事係爲先請今姑參酌原情辭緣勿施允之
정조 12년 · 강
禮曹以文禧廟大祥時應行節目啓
정조 12년 · 목
節目一其日時至殿下具黲祪烏犀帶白皮靴詣廟內東邊褥位哭盡哀行祭訖就幄次改御無揚黑圓領袍還齋殿還宮時改御翼善冠袞龍袍一宗親文武百官及曾經師傅賓客侍講院翊衛司官員俱以淺淡服入就位哭再拜行禮一魂宮宗室及忠義具淺淡服祭時入就位行禮一魂宮內侍以下服衰服祭時將至入就位哭再拜訖易服深染玉色團領烏紗帽黑角帶白皮靴還入就位行禮一守墓官侍墓內侍以下服衰服祭時將至人就紅門內哭再拜訖出次易服深染玉色團領烏紗帽黑角帶白皮靴還入就位哭再拜行禮一魂宮及墓所別監各差備人祭後服淺淡服黑巾及帶一大祥祭後魂宮墓所朝夕上食幷停罷守侍墓官以下依例復命一大祥日廟內幄次褥席一應排設諸事令司鑰次知擧行奏時等事亦令觀象監擧行又啓言取考戊申前例則祥祭後朔望以單獻擧行矣今此文孝世子再期後禫祭前朔望祭依此擧行之意請知委從之又啓目一魂宮再期祭後旣止朝夕上食則別無宗室入番之事再期祭日爲始入番宗室以下幷減下忠義二員守僕二員仍存察任一墓所再期祭後守侍墓官幷減下守衛官二員守僕二人仍存察任一魂官再期祭後禫祭前朔望俗節如前擧行而墓所再基祭後四名日及忌辰祭依例擧行各祭獻官執事令吏曹差送祭文令藝文館撰出一魂宮墓所各祭應用器皿外其餘令本宮墓官員一一照數還下該司
정조 12년 · 강
安川君烆同義禁申大升疏陳病狀乞免享官幷賜例批
정조 12년 · 강
重推刑曹判書金鍾秀
정조 12년 · 목
鍾秀疏陳母病請辭見職敎曰旣不逐日赴衙無異閒司辭疏非其時且有向來飭敎刑曹判書金鍾秀從重推考此疏還給捧納承旨推考
정조 12년 · 강
命時囚張重吉保放申光岳放送
정조 12년 · 강
竄校理沈興永于機張副修撰李庚運于康津
정조 12년 · 목
政院啓言校理沈興永副修撰李庚運謂有情勢莫重命牌已至經宿闕外事未前聞請竝從重推考敎曰近來朝綱雖曰掃地未有甚於今日兩玉堂擧措之駭怪非懸牌非違牌稱以情勢留置命牌於朝房已至經宿此不但無於前之擧且其所謂情勢也不過陳箚玉堂推考事云爾以一番推考輒欲永矢自劃則罷削以上被譴將作何等擧措其跡似出昧例蔑識關係則誠不輕牌招勿施幷施竄配之典以存朝綱又敎曰兩玉堂之怪擧無嚴焉逭投竄而近來習俗此等事看作尋常之故如新入不解事者亦無難犯之且不可以怪擧之大小仍而勿論陳箚被推以後無情病違牌玉堂幷禁推又敎曰紀綱姑無論所謂體例格式漸蓋蔑如雖以諸臣違牌一事言之其爲屑越無嚴未有甚於近年今日無情勢兩玉堂留置命牌至於經宿特目下現發之一端外此出身稍久資秩差高之卿宰違牌縣牌等許多無據處義不一而足此固萬萬可駭又況下大夫之日三違牌近作常事何等寒心堂下官無端違牌亦關後弊大抵卿宰以上試牌三違直捧罷拿傳旨堂上以下官之在家違牌亦有禁推之式此皆數十年來次次新出之飭令也況今百隸怠慢之時須有一番修明申嚴之擧庶不至如前襲謬此後卿宰以下無情勢違牌政院另察切勿徑先捧入下大夫以下種種越法冒禁之事一一依例隨現直捧當勘傳旨使諸臣更無敢如前屑越事竝令知委
정조 12년 · 강
飭大司成尹師國陞試盛夏前設行
정조 12년 · 목
政院以大司成尹師國陞補限內不爲設行依定式禁推啓敎以今番與無端過限有異分揀盛暑前使之準此設行
정조 12년 · 목
因獨政啓辭敎曰政月隔宵雖未知病勢之如何長亞堂稱以受由迄無動靜事體所在殊甚未安令政院申飭爾則只出緊任○以朴廣源爲副校理宋翼孝爲修撰李一曾爲分兵曹參議
정조 12년 · 강
敍李洪載仍任吏郞
정조 12년 · 목
吏曹以贈諡景憲公蔡以恒五代孫咸昌士人膺河來告以爲延諡定行六月二十八日云而本曹時無在京郞廳佐郞韓用龜以賜諡官今方下往嶺南敎旨定曹吏傳送使之一體宣諡似合使好而追後替傳事未前有不敢擅便啓敎曰宣諡傳旨之使曹吏替傳事未前聞不可創例有在京郞官亦何必使下去郞官上來還下送乎此草記勿施前郞廳李洪載敍用仍任使之及期齎宣
정조 12년 · 목
因禁府都囚徒有是命又因鄭益祚囚單子敎以保放
정조 12년 · 목
因惠廳粘目敎曰旣與臺啓有間出成已如何又於回啓使次堂替行事體所在不可以遭罹之如許置而無警惠廳堂上李在簡推考原粘目使卽同爲署名入啓事嚴飭
정조 12년 · 강
命卒右參贊金魯鎭祭文別示愍惻之意
정조 12년 · 목
因右參贊金魯鎭卒逝單子敎曰昨因兵判望欲爲點下筵臣亦或諦悉今於意外聞其長逝殊甚嗟惜此重臣自在宮筵多致異私年來拔擢所期頗不淺如是奄然豈非意外之意外卿宰例有弔祭之擧祭文中別示愍惻之意事分付
정조 12년 · 강
漢城府以五部涉疑疾出幕別單啓
정조 12년 · 목
別單自今五月二十六日至三十日中部涉疑疾一百二十五名出幕郊外東部一百九十三名內已差還入七名死亡二名出幕九十六處西部二百五十三名內已差還入三十四名死亡四名出幕一百十八處南部八百七名內已差還入十八名死亡十三名出幕三百三十九處北部三百六十二名內已差還八十一名死亡四名出幕一百五十三處東活人署二十三名內已差還入六名死亡一名西活人署二十八名內已差還入六名○備郞柳相燁手本馳往東西郊則連日雨潦上庇下藉擧免沾濕勞問之時民皆仰祝聖恩總計病民方痛爲五分之二亦皆輕歇其中致傷者皆是癃老素所抱病之人則病氣之不甚毒惡可知至於擧行勤慢則部官逐日董飭賑吏隨處審察恪勤誠勢無容加勉東南部舊幕合三百九十七處新幕五十一處內三處撤幕時存幕四百四十五處舊病民八百九十三口新病民一百三口內致傷十二口澴入七口時存病民九百七十七口內方痛三百四十口向差六百三十七口
정조 12년 · 강
王大妃殿詣慶熙宮吉日命推擇以入
정조 12년 · 목
敎曰慈殿以此月之奄至過加疚懷又以終祥日不得躬臨倍加悲慟患候近以此添劇目下仰慰之道莫如躬臨且以慈宮以此時異於他時不得往臨慈殿尤以此必欲替臨今則惟有承敎順志爲一分寬譬之方文禧廟大祥日王大妃殿哭臨節次以慶熙宮磨鍊臨時動作恐有添損之慮當前期數日臨慶熙宮令該曹擇日以入輦輿不若駕轎之便穩已以駕轎作行之意稟承令該寺先爲知悉出宮日予當陪往仍留而多日離違亦非仰慰慈宮其間從便往來此則待下敎擧行事令該曹知悉○藥院啓言文禧廟大祥日王大妃殿哭臨事命下矣節序流邁祥期奄迫以慈聖至愛之所鍾至痛之所存必欲躬臨洩哀伏惟慈心安得不然第伏念近日以來慈殿調攝之候有添損之節昨今湯劑連加補益之料此時勞動實萬萬焦悶伏乞仰稟還寢動駕之命敎曰仰請還寢豈待卿等之請而疚懷而過費心慮患候因此添損所以有承奉之擧也慈敎若曰此時異於他時則慈宮不可不留此也吾亦不臨情禮不但俱缺大非重所重尊事面之意且終祥之日不得洩哀又非所以忍耐爲敎近日以此悲戚本症候添加卿等之言雖如此一向强拂慈意反妨慰譬之道矣○禮曹以王大妃殿詣慶熙宮吉日今五月初六日推擇啓敎以以此日爲之
정조 12년 · 강
召見司僕都提調徐命善兵曹判書鄭好仁戶曹判書徐有隣及咸興璿泒子孫李昌杰于重熙堂
정조 12년 · 목
好仁啓言今此王大妃殿詣慶熙宮時侍衛等節當以分兵曹分總府磨鍊而無可據之例何以爲之敎以此後則如非單殿擧動分司勿稟差出又啓言王大妃殿詣慶熙宮時前後射隊軍當爲磨鍊而取考前例則爲四百名今番亦依此擧行乎從之又啓言大駕陪往時何營隨駕何營留陣禁軍馬步軍幾番幾哨磨鍊乎敎以隨駕軍兵哨數留陣依昨年例磨鍊○有隣啓言近日兩南漕般次第到泊捧上之節一日遲滯則貽弊不些又其中有還下去再運船隻而別營別庫兩郞廳及兩倉官員間因差祭未免遲滯云臣意則分付吏曹來頭雖或加差限七月旬前勿爲差祭使之專意捧上惠均廳大同捧上亦爲方張云惠郞一體施行從之○禮曹啓言柢迎處所以敦化門外還宮時以興化門外磨鍊又啓言陪從百官參考前例則各司一員有司堂上衙門堂郞各一員宗親每品各二員承旨史官各二員磨鍊矣請依此擧行允之○敎曰今日召見咸興璿泒子孫班首李昌杰故侍從宗明之子云令該曹北道參奉待窠調用○賑恤廳啓言咸興璿泒六人回糧米錢題給事命下矣通德郞李昌杰前奉事李宗赫幼學李尙熙出身李寅三前巡將李允中前五衛將李次東各米一石錢二十兩分給
정조 12년 · 목
以權裕爲校理李羽晉爲副校理李庚運爲修撰鄭昌順爲分內局提調金魯永李勉兢爲分承旨金履禧爲分兵曹參知林蓍喆爲分兵曹參議李得臣尹師國爲分副總管
정조 12년 · 강
遣承旨詣宗廟永禧殿景慕宮毓祥宮延祐宮義烈宮奉審摘奸
정조 12년 · 강
命持平崔守魯承旨南鶴聞問啓
정조 12년 · 목
守魯上疏以齋日留院承旨沈豊之尹行元等聯疏略曰伏見持平崔守魯到院上疏則以吳翼煥凶疏事有曰趙弘鎭名字至發於在院承宣之口蹊逕可尋指使難掩萬口同聲一世相傳云云噫嘻翼煥陰慘叵測之情狀根柢今可因此而斯得臣等於此不勝大幸第憲疏只云承宣不言姓名臣等雖非在院之人名以承宣則混歸䵝䵢之科與諸承宣無甚異同而職在保護雖不敢爲擅離之計私心兢蹙不得不聯籲伏乞亟降明査之命以爲究竟之地賜例批○承旨趙衍德曺允大洪仁浩南鶴聞等聯疏略曰臣等伏見持平崔守魯到院疏本則以爲吳翼煥凶疏指目歸於趙弘鎭而弘鎭名字至發於在院承宣之口云謂以蹊逕可尋指使難掩云噫彼翼煥不道之說決非渠之自辦則惟其潛懷逆腸嗾出凶言者必有其人伈泄至今尙遲究覈幸因憲臣一疏證據脈絡摘發窩窟則不勝欣快而第於疏中在院承宣四字有不容不一暴者爲人臣子旣知翼煥之窩藏明白弘鎭之干犯昭著而猶且泯默不思逐雀之義乃於喧傳之後始因臺章而登聞究厥罪負合置何律憲疏初不指擧姓名混稱在院則臣等其將相率入於䵝䵢之中私心惶蹙固無可言蹊逕旣尋之後盤覈之道一時爲急原疏雖値齋日姑未入徹而在臣等自處之義惟當縮伏恭俟究竟而已玆敢聯陳短章徑出禁扄伏乞亟降明命以爲究覈之道批以出自承宣之口云云跡沒摸捉言甚虛謊旣登於臺章不可置之䵝䵢之科方令本院問于臺臣以啓待名字指陳如有卞明之端對卞可也爾等退待究竟○命守魯留院上疏入之疏略曰殿下政令施措罔或欠闕而獨於懲討之政每失太寬雖以趙時偉事言之自處戚畹藉弄威福暗結妖宇圖占戎垣負國背君固已難容而壬寅邦慶陰懷不滿之心肆發至憯之語淊天之罪將何所逃天星再周文禧廟祥期奄迫此讎未復則人不爲人惟願廓揮乾斷妖媼逆醫拿致嚴問而時偉亦令荐棘姑待用刑快正王法噫泛前凶徒怨懟公肆詆誣者何限而豈有如吳翼煥之至陰慘極凶悖者哉假托言事闖呈凶疏誣衊聖躬誑惑群聽求言之敎每發於絲綸之間而黜諫誅忤之說此何指也建極之治亶出於繼述之志而欠誠違理之言又何據也衛士之新設捍禦克備而必歸宂長抑何意思掖隸之禁抑飭敎屢勤而敢肆譏議亦何心術至於二字凶言從頭至尾重言複言非但綴拾於凶徒口氣蓋其意必欲仇視國邊網打朝紳以至於凶禍家國而後已凡其所言俱非鄕曲賤品所可獨辦必有同情而酬酢於常時者必有秘跡而綢繆於暗地者參見者豈無其人勸成者當有所歸因其已露之跡覈其未發之情則段落可究根因可鋤具格拿囚待時設鞫夬施當律斷不可已且臣得聞近來傳說藉藉指目有歸趙弘鎭名字至發於在院承宣之口謂以蹊逕可尋指使難掩萬口同聲一世相傳噫渠之至親爲逆之魁擧世同棄久作失志之徒而乃得此指疑於搢紳之間則此豈無所以然哉渠家之前後受恩與天罔極而不思省愆之道主張怨國之疏者尤極駭憤臣謂趙弘鎭一體拿囚待用刑設鞫嚴問期於得情宜矣批以首陳事勿煩趙弘鎭事當問啓矣○敎曰今見臺疏之論趙弘鎭以承宣爲證梯設令承宣在院時有所云云傳於臺臣者決非吏隸則無出於同官或翰注疏中所謂承宣姓名及以承宣之言往傳於臺臣者姓名幷卽詳陳毋使人在䵝䵢之科事自政院問于持平崔守魯以啓徑出諸承宣待問啓下批牌招推移入直又敎曰持平崔守魯批下牌招詣臺問啓使之條對○政院啓言問于持平崔守魯則以爲向來翼煥之凶疏出而群情駭憤物論喧騰莫不曰此必有暗地慫忠者而指的無所亦必有常時酬酢者而摘發無路臣伏聞承旨臣南鶴聞曾於政院稠坐以爲翼煥之切友卽任天常也任天常之戚屬卽趙弘鎭也從中主張而嗾此疏者趙弘鎭居間紹介而勸此疏者任天常云云臣疏所謂蹊逕可尋指使難掩者各有所指而公堂酬酢旣異私室稠坐傳道且殊獨處有耳皆聞有口皆言指揮者紹介者果如言者之言則前日之沒把捉者形跡已露向者之無證據者指目有歸在朝家綜核之政不可不嚴加盤覈明正其罪故臣果疏陳而至於言根擧世喧傳無人不聞臣亦聞之而已實無指名可告者云矣敎曰臺臣對辭旣如此無論話頭語脈之如何揆以國體宜卽決覈同副承旨南鶴聞處卽爲問啓以同副之說傳於臺臣者無出於院中之人在家之臺臣豈聞在院承宣之說話與其累問於臺臣以傷待臺閣之道豈若問於當問人之爲簡當乎其時在院承宣及伊時酬酢時參聞在坐諸人問于同副使之指名後自政院亦卽爲問啓傳於臺臣人使卽自首萬一遲滯本事之外先用欺罔之律爲先俾各知悉須勿自陷事各別嚴飭○政院啓言問于同副承旨南鶴聞則以爲翼煥凶疏一出之後敦不欲鉤覈根因打破窩窟以效鷹逐之義而況臣不幸與翼煥顏面稍熟居止相近其所憤痛尤倍他人若或明知其出處而不卽陳聞乃於院中稠坐倡說則是上犯欺天之罪下取妄言之科臣雖至愚豈忍爲此臺臣所謂翼煥之疏趙弘鎭指使任天常勸成而其言發於臣口云者自春間已多傳說臣實不勝駭惋揆以事理萬不近似故付之以一時囂說只自無卞而已不意今者名露臺章罪犯造言撫躬慚悚其所聞傳之於臺臣者必有其人而今不指的其誰某只曰有口皆傳無人不聞則抑未知臺臣掇拾街巷傳聞之語至登於奏御文字乎無論院隸與他人傳說於臺臣然後臺臣必聞之若知其人臣當與之對質以卞虛實云矣敎曰觀此對辭參以臺疏疏中指引承宣爲證而問啓之後牢諱傳說之人者是反爲趙弘鎭伸誣也臺臣之自明而自暴在於明陳傳說之人因作卞覈之階持平崔守魯牌招察任問啓使之詣臺條陳
정조 12년 · 목
左議政李性源啓言黃海監司金思穆狀啓以爲本道支勑錢不足之數爲七千五百三十四兩零不可不趁今區劃勑庫留錢中限一萬九千兩分置各邑幷與元債條兩年取殖則利條當爲七千六百兩零以此添補其不足而金川距平山五十五里間有替馬所兩處糜費公貨每每擧燭若設一所則糜費生梗之患可除令廟堂稟處云矣留錢之取殖兩站之合設旣涉方便又祛糜費請下詢諸臣處之問右相之意蔡濟恭曰勑錢事許施恐合事宜至於金川平山替馬之設兩所殊涉過當若減其一就居中處改定替馬所則省弊甚多矣行副司直金華鎭曰平山金川站旣減一所則關西之定州嘉山安北等站俱有一站兩所之弊亦令道臣稟旨變通似好矣敎曰卿等皆經支勑之行此事果如何濟恭曰安北嘉山之間不當設替馬兩所果如重臣所秦此亦改設一處好矣敎以海西事依狀請施行關西事重臣所奏果然問于該道一體釐正○禮曹判書李▣啓言文禧廟祥後禫前朔望受香以常服黑團領爲之行祭時以無揚黑團領擧行何如從之又啓言文禧廟大祥日自內當有望哭之節而此時異於常時請勿爲磨鍊從之又啓言文禧廟祥後禫前動駕時鼓吹請依前以陳而不作磨鍊從之
정조 12년 · 강
特遞吏曹判書李命植參判趙鼎鎭以宋載經爲判書中批也金憙爲參判李時秀爲參議前望也
정조 12년 · 목
初命政官牌招開政仍敎曰許久虛縻有傷事面且今政月當前旣問大臣宜有曲諒吏曹判書李命植許遞人敎曰聞此下敎豈敢着帽行政乎必已逬出圖所以自爲之道何可遲待入來吏曹參判趙鼎鎭本職許遞又敎曰大臣薦因事雖未擬望在前例皆中批今豈可獨否江華留守宋載經吏曹判書除授
정조 12년 · 강
遞持平崔守魯更令問啓
정조 12년 · 목
政院啓言持平崔守魯牌招察任問啓使之詣臺條陳事命下矣問于崔守魯處則以爲臣於南鶴聞素無嫌怨豈有一毫誣人之意也政院酬酢人人皆言處處皆說況伏聞任家與南鶴聞爲切姻而自有此言以來其一門大以爲駭憤至於絕交之說任天常之叔希默到處倡說故臣亦聞之云矣敎以親聽於承宣之人明陳然後同副可以脫空不然特爲趙弘鎭開伸卞之路耳臺臣事誠寒心此問啓還給又啓言其時在院承宣及伊時酬酢時參聞在坐諸人問于同副使之指名後自政院亦卽問啓事命下矣問于左承旨趙衍德左副承旨曺允大右副承旨洪仁浩等處則以爲臣等俄伏承口傳下敎嚴畏悚惶略以司謁轉稟而翼煥凶疏出後同副承旨南鶴聞謂臣等曰翼煥之疏出於趙哥之指嗾而任天常以趙哥之至親受趙哥之指使呈此凶疏云云之說出自吾口倡言於政院稠坐云世豈有如此無據之言乎云故臣等答曰凶疏根脈若有一毫知得則爲人臣子豈忍不卽摘發乎世間傳說雖曰紛紜而同副倡言之時吾等初無參聞之事畢竟無根之言必當自起自滅而已鶴聞又曰近日浮言不一其端或以爲李在簡傔人爲院吏者親聽於吾之倡說時云或以爲大司諫柳焵適來院中參聽吾說責以妄言云或以爲吏曹朝房待勘時對衆大言有人傍聽而傳播云此皆沒摸捉無根著之說而至於左副親聞吾言傳說外間之語尤豈不孟浪乎臣允大答曰吾無所聞於君君亦不言於吾吾有何言而可以傳播乎此可謂付之一笑云伊時酬酢不過如斯云矣敎以對辭足有所據亦可謂脫空牌招推移入直又啓言持平崔守魯昨於問啓對辭旣以承旨南鶴聞之言親聞於任希默云云而今日招致希默於闕外使之更査希默之親聽於鶴聞與否則希默言內今年只一次與守魯相見而已初無似此酬酢矣昨夕守魯之兄崔守忱忽來見渠謂以其弟方有陳疏後問啓之事不得不攙擧汝之姓名此後勢將相議善處云云守魯又於今曉來見曰吾於問啓已告汝姓名云故渠果責其妄對而至於承旨傳說一欸初無言及守魯之意縷縷發明故更以此意問於守魯則對以希默之言間多相左莫知其故云云而更無指一證對之辭臺臣言事何等至重而初無親聞之說豈可遽登於奏語之辭今於屢問之下謂以辭竭不欲明白條對事未前聞萬萬駭惋所當請勘而時帶臺職何以爲之乎敎曰承旨南鶴聞則已脫空到今任希默又極口發明然則無論承宣與任希默之傳言俱未免相左臺閣雖許以風聞告君之辭豈如是混圇持平崔守魯爲先遞差以承宣爲言證以希默爲傳言之證者果何委折卽爲問啓又啓言問于前持平崔守魯處則以爲臣之前疏中以南鶴聞酬酢之說攙及事驟聞行語欲爲藉重之計別無他意而至於任希默事渠以云云之說到處倡說臣以家近之故果爲得聞而有所仰陳矣渠旣發明對質無路此莫非臣儱洞昏迷不能審愼之罪云矣敎曰今則南鶴聞旣無在院說話任希默又不傳說於渠然則趙弘鎭事當屬之風傳乎抑屬之阿誰弘鎭亦人耳不可置之䵝䵢此一欸條對後使之退去又啓言問于前持平崔守魯處則以爲臣疏中多少條件已悉於前後問啓中今不敢覼縷而至於趙弘鎭事凶疏之指目有歸擧世之傳說甚多臺臣雖有風聞論事之規只憑行言遽有疏論率爾之罪實無所逃云矣○敎曰崔守魯出而緊束無根沒捉之承宣反爲趙弘鎭媒此脫濕之階其可成說乎爲今日臣子有一分嚴畏之心始何敢嗾人呈疏潛售胸臆終何敢爲此似攻實解之擧乎朝綱雖曰日就陵夷似此黯黮嘗試之習誠不忍正視所謂吳翼煥不但孤雛之孤雛疏中別無姓名之指陳者渠雖不足言其職則臺職也其疏則言疏也不欲以言外之意抉摘於文字貽後來無窮之弊此故一番勘譴姑更勿問者意豈淺淺大抵非渠獨辦夫夫所知猶近於臆逆尙稽究詰之擧欲使有犯者自呈無累者自在以寓物各付物來則順應之意而自見崔守魯疏竊歎臆逆之寓中且其爲說欲巧反拙況不問翼煥先覈弘鎭刑政反涉倒置有朝筵對大臣下敎者非歇看於弘鎭也目下當辨之事惟在承宣有言無言一款此一款承宣問啓旣落空臺臣對辭又以藉重自服則弘鎭眞贜孰果詳知承宣言根孰果造出前後筵敎之後無一人自現又於昨日以後爻象轉歸玩弄寧不痛歎寧不駭憤設有剛毒者千百輩決不宜任渠所爲略以筵席未畢之語使之傳諭於近日入侍大臣大臣聞欲待命此非如是外面張皇之事卽爲還第急圖拯援之策事更爲傳諭所以尊君命畏王章不在於如許禮數末節各念靖共而全保之方事令諸臣爲先知悉無使世臣更有連累○政院啓言議政府錄事來言左議政李性源伏聞承宣口傳下敎震懍罔措走伏金吾門外恭竢鈇銊之誅云仍納命召何以爲之乎敎以已下敎矣仍傳命召又以判府事徐命善胥命啓敎以已下敎矣○兵曹啓言崔守魯上疏呈納書吏充軍事命下矣司憲府書吏李興麟康津縣充軍敎以分揀
정조 12년 · 강
命紋縀犯禁罪人等待用刑嚴覈
정조 12년 · 목
平安監司金履素狀啓卽接義州府尹沈煥之狀啓謄報內有紋綃紬犯禁罪人驛奴允得等處發問目取招而禁紋事目極其嚴切而金衆望德以本府之人有此冒犯情狀痛惡奴允得知其犯禁而敢爲潛越亦甚痛惡衆望德允得俱爲嚴囚待用刑依律擧行李首陽田興丁以槍軍陪護使行之際不問包中之何物遞受相傳其罪亦當嚴繩亦爲仍囚以待朝家處分禁物有紋綃紅質綠章一疋紅質鴉靑章一疋紅質黃章五疋有紋改機紬一疋幷燒大云矣金衆望德奴允得幷嚴囚待用刑依律擧行之意申飭題送李首陽等使本府一體嚴囚待結末自臣營考律勘罪計料敎以觀此供招未可謂之輸款待用刑各別嚴覈期於歸一待歸一然後狀聞事令該曹分付此狀啓還下送
정조 12년 · 강
陪慈殿詣慶熙宮
정조 12년 · 목
具翼善冠袞龍袍出協陽門乘輿慈殿動駕時鼓吹不爲磨鍊命掌樂提調及禮曹當該堂上推考郞廳拿處出敦化門入幕次慈殿自熙政堂御駕轎由協陽門出敦化門予出幕次就位鞠躬祗迎遂乘輦陪詣慶熙宮由興化門入會慶門詣魂宮行畵茶禮又行夕上食○敎曰曾經春桂坊時無職名人令該曹口傳付軍職○敎曰昌德宮從便往來已有下敎侍衛及軍兵一依筵敎及俄下標信擧行日字及時刻臨時待下敎爲之事分付○敎曰多日經宿則慈殿宮當有朝夕問安不但古例則然城內多日離次今番係是初有還宮間夕問安依例爲之○政院啓言在前動駕經宿時有開門標信去來之事則守宮承旨啓請慈旨後擧行矣今番則何以爲之乎敎曰以請出內旨定式
정조 12년 · 강
重推右副承旨洪仁浩
정조 12년 · 목
敎曰當該承旨洪仁浩薄解爲病近頗自用以至今日擧條之誤奏而極矣從重推考
정조 12년 · 목
箚略曰此月奄回文禧廟祥期漸迫擧國悲冤若喪之初嘻噫國賊終不可討而君讎遂不可復耶捨置國人之同疑坐待逆節之自綻古今天下寧有是哉時移則人心易歸於忘忽事久則獄情益難於鉤得伏乞亟從群請以洩神人之憤焉臣一疾支離見方調治準擬進參祥班今日兩殿動駕百僚奔走而臣獨無計蠢動罪積虧分望賜勘處批以首陳不須更提以慼予心未參班儀何必深引卿須安心益加善攝
정조 12년 · 강
掌令閔彝顯上疏賜批
정조 12년 · 목
疏略曰臺閣之任有國所重未出身而通擬者尤係極選況今儲宮之讎怨未復一國之冤憤如新當此之時宜擇忠誠懇惻言議剴切者以界夫討亂逆正倫綱之責而今乃委之於在外無似之一賤臣不但私心之惶忸亦恐名器之䙝越非細故也抑臣又有所悲痛慙恨于中者星霜荏苒文禧廟終祥隔以數日如臣名忝勸講之末者獨不得隨諸臣後赴哭都下少伸其至慟深哀雖其情窮跡阻自不得不爾而義分徒虧心肝如割乞賜諒察亟解臣匪分之職批以敦召之音間雖稍稀企予之思久猶冞切巽牘又至控辭猶前自慙誠淺繼之以悵失也顧今居外之臣咸造在廷爾縱不欲以官職自處獨不可少回初心趁參於舊僚之班乎想爾聞此亦必慼然幡然須勿過讓卽日登途
정조 12년 · 목
敎曰趙弘鎭事出於崔守魯之疏守魯最後對辭又出而弘鎭事頗若小解守魯之言亦未嘗以無是作證則弘鎭當活乎否乎臺閣言事許以風聞雖有爽實元無反坐守魯亦不可直斷以重典然苟有是心初何盛論乎堂堂臺閣三百年流來古規未免爲守魯所壞了事之駭惋孰甚於是遞職薄勘律不當罪前持平崔守魯削職至於趙弘鎭以若人品以若地處渠被慫慂指使之目又以任天常作紹介之堦此說旣發於守魯之口而渠之兩次原情前本謄呈臺疏後本謄呈飭敎此可謂之用東乎抑亦謂之鳴冤乎本罪虛實姑捨是卽此一節尤無狀爲今之道莫如拿渠問渠期於究竟刑政自有次序不可以渠之妖慝拗却顚倒之嫌且渠不與翼煥對質則眞僞又何以的辨乎豈不知因此事端到底窮覈而如是之際將使疑懼轉甚玉石不分予則曰無益而有害大抵昭昭者乾道有罪者竟當呈露今雖倖免亦豈無從後發覺之時乎吳翼煥尙靳一問非爲渠也言事則言事姓名則不書求之言外大起査事甚不可非特拘於不用刑時故耳趙弘鎭奴鳴冤原情還給該曹凡事莫如平物情而正事面雖大於此之事尙且然矣況此事之散亂雜糅莫可領略者乎先令諸臣知此意各思對揚之道收拾之方
정조 12년 · 강
命禮曹當該堂上越俸一等
정조 12년 · 목
因禮曹正郞李鎭宅囚單子敎曰雖以駕轎奉詣爲敎豈可以駕馬之轎靜攝中作行乎況具簾帳一如輦制豈可用陵行時除鼓吹之例乎不駕馬具輦制委折該曹雖曰未聞係是初有之事何不探審擧行乎本事所重在焉不可仍置當該堂上推考輕矣越俸一等郎廳不足責付過放送
정조 12년 · 강
命康津縣尹彥緖殺獄初覆檢官拿問
정조 12년 · 목
刑曹啓言觀此康津縣尹德奎尹彥緖兩獄文案則尹德奎致命之根因無一可執大小辜限已過則不得成獄法理當然尹恒兄弟之謂之復讎擅殺彥緖者律以復讎之義大相逕庭如法成獄亦非異事而此是重獄也疑獄也臣曹不敢擅便請上裁敎曰此獄不難解殺人者死通天下萬世不易之法而爲父母雪羞逞憤毆人傷人至於致命者輒多屈而貸之大抵律例最重倫義較輕重審取捨者蓋如許其躍如矣羞與憤之不及於讎而事有關於爲親下手猶且傅生況此獄之近於復讎乎尹德奎之死無論被打因病又無論辜限內外痕損由於頑孼成疚祟在頑孼頑孼太緖彥緖等二人獨非德奎子恒忱等之讎乎今從道伯之說讎無可復之人而復之一字當刮去於律例乎又或有爲父母雪羞逞憤而殺傷人者亦可無一言一一償命而減死或杖流或勿論之文收聚竝付之水火爲無妨乎道伯之職異於檢律律例倫義不可偏廢且況措辭判下之後乃以遂非執拗之說無難張皇尋常道理固難責之於此道伯而右袒邑倅庇覆凶身惟恐獄不牢而殺不償其意未可曉多費責敎反涉屑越姑置之所謂初覆檢官等決不可仍置字牧之任以亂風敎爲先施以誤決獄之律令該府拿問勘斷本獄成案今無可論仍自本曹枚擧判下措辭行會諸道俾各留心於敦尙之治○又啓言罪人朴瑀渠弟以賊禧門徒逆述接主所謂上言草中逆賊名字書以某某者已極凶慝而從間路瞰宮城節節叵測至於金鍾健渠以逆孼廢族乃敢締結在謫之凶徒爛熳通問之狀萬萬驚憤今此現捉書札中滄桑萬死及華表鶴等語極其陰慘末叚一二妄想方與圖議云云者藏頭爲說語意兇秘而連日盤問之下輒諉以移居作農之計且其招辭中朴琮之罪與謀逆差間故妄意古道不能斷絕云者尤極放恣兇獰此輩之腸肚相結聲息相通必有別般隱情而一向牢諱若非刑訊實無取服之道朴瑀金鍾健等姑爲嚴囚待用刑嚴訊得情李命新金天旭金得世等姑爲保放以待結末朴瑀招中鷹峰指路玄博士卽成均博士玄杞也本渠同門生而又爲目下同舍人則稱以尋醫之路指送宮墻外重地之狀亦不可不一番按問係是朝官請令該府拿問處之敎曰朴瑀所謂原情草無論渠之原情渠侄原情逆賊名字書以某某渠亦人耳豈不知逆順之分卽此一節不可以遐土愚無知識有所容貸其在懲頑毖後之道準法處斷不可但已待用刑擧行金鍾健從前面熟不必追勘所捉書札中妄想二字渠供姑捨是聞其下叚一二句語明是私計微事至於原情草無關於渠揆以王章不可以地處之逼仄攛引成案李命新等別無更問之端竝放送玄杞同門之說旣出囚供而原情一款別無干連緣渠指使致此失道名以朝官官次與之伴宿全沒割斷之意所爲極痛惡刊籍放遂本鄕
정조 12년 · 강
命順天府被燒民戶別加賙給
정조 12년 · 목
全羅監司沈頣之以順天府民家四十八戶被燒啓敎曰方農失所極爲矜悶常例外令道伯別般賙給期於奠接畢奠接後形止狀聞事回諭
정조 12년 · 강
以尹承烈爲江華留守備薦也
정조 12년 · 목
以韓商新爲持平徐有鍊爲康津縣監蔡緯夏爲長興府使鄭存玉爲順興府使
정조 12년 · 목
敎曰今日當詣昌德宮以此知悉時刻早食前待下敎只入外辦又敎曰承史及隨駕諸臣服色以時服爲之○具翼善冠袞龍袍乘駕轎出廣達門興化門由敦化門協陽門還內
정조 12년 · 강
領府事鄭存謙判府事徐命善領敦寧洪樂性判府事李福源金熤李在協兪彥鎬等聯箚賜批
정조 12년 · 목
箚略曰讎賊未討之前何莫非腐心之日而再期奄迫禮制將變醫媼訊覈之情徒作謄傳之故紙殿下嘗以庚戌逆之自露爲敎臣等豈不知乾道孔昭聖意有待而及夫宇偉兩賊出而公座之凶言鞫招之逆節卽自渠口吐露者則眞贓畢露其所自露孰加於此只當執其已露之凶言已綻之逆鄭嚴訊鉤得夬行天討而已更有何自露之遲待也哉伏乞亟賜允從以洩神人之憤批以瀆撓已不可眙慼又不可況言有近於陳累乎不緊疏章雖令勿捧以大臣之故不得已賜批卿等知之仍命遣史官傳諭
정조 12년 · 강
館學儒生進士安光宇等八百八十七人上疏討逆賜例批
정조 12년 · 목
疏略曰臣等冥然不死復逢今日貳君之讎未報三年之喪將畢臣等躑躅悲號固萬倍於恒日而伏惟我殿下感歲月之易流悼音容之已邈又豈止於公哀輿痛而已哉嗚呼文孝世子祖宗之統緖也宗社之主鬯也當其誕降之初群凶之失望何所挾也及乎定位之日群凶之不滿何所待也非其所竚待顒望而旣誕降矣又定號矣於是乎內懷失望之心外售不利之謀徘徊遲延以致賀儀之踰時顧瞻觀望顯有陰機之圖後闖發逆偉之凶言馴致賊宇之陰謀戚里自處腸肚可見戎權潛擬情跡俱綻終負止車之釁因畏不拜之誅而妖楫竟投淳衍之毒藥凶復遂成轂下之羌胡矣嗚呼冤矣嗚呼痛矣五月之變不足於渠耶九月之禍又何爲而作也儲位旣曠則渠輩之危懼少安而係望又在則凶謀之經營益急乃以我宗社之托反爲渠心腹之患必勦絕而斲喪而後已噫亂臣賊子何代無之而至若陰逞凶圖讎視儲君未有若是之毒且㦧也國家之禍變如此渠輩之首領無恙天下寧有是理耶臣等請就凶逆之最緊者事理之甚明處而先言之乳道之資補於沖齡熱劑之毒害於疹患如寒衣饑食不待智者而知之乳道之請停乳媼之罪不可不治而此非一乳媼之所獨辦也熱劑之請試醫官之罪不可不究而此非一醫官之所主張也若以一醫一媼爲畢竟究勘則向者一儒臣藥院不知之說得售其計矣然則一醫一媼之外必有主張此辦出此者而殿下猶且過加包容終靳嚴覈而竝與乳媼醫官置之不問之科捨此一款則君讎無可復之日國賊無可討之日矣此豈非擧國臣民所腐心痛恨者乎嗚呼婦人胎候宜無怪底之症宮闈嚴秘雖不得其詳而慈殿諺敎悉燭鬼蜮之情狀則症情之至於怪底寧無盤問之地乎窩窟未破黨與無忌而醫媼以卑微而置之偉偉以不必更問而寬之其他助桀之犬俱爲漏網之魚至於沮獻墓兆發語凶悖而出沒城闉自同平人撲殺妖婢爲謀陰秘而歷敡內外重典雄閫庭籲方張跛躄皆奮而或有自托以疾終不入闕者凶魁假首國人皆憤而或有宿處難忘不能割斷者人心之陷溺甚矣義理之晦塞極矣臣等竊不勝痛惋也噫當魂宮將撤之日在賊情畢露之後而上無發落下無奈何臣等死罪未知我殿下何疑而尙此靳持何惜而猶復容貸也抑以爲有其跡而不得其人耶有所待而未及其時耶諸賊俱在豈曰無人終祥已迫復待何時殿下嘗以當如庚戌之獄久當自露爲敎而丙午諸賊之罪不待三年而露矣已露者先加嚴鞫則未露者自當益露矣臣等猶未死矣此時尙可爲也以欲死之心悼易失之時自信民彝重干天聽伏願殿下少寬瀆撓之誅▣揮乾剛之斷趁此日雷此讎以討宗社之賊以慰神人之憤焉敎曰館學疏體重雖已賜批昨筵已有飭敎又有今日大臣箚批則豈可一味煩瀆乎齋任儒生招致政院以此傳敎曉諭更無敢煩瀆事嚴飭
정조 12년 · 강
命孝昌墓獻官遣大臣擧行
정조 12년 · 목
因獻官單子敎曰卽終祥用昨年例遣大臣具三獻擧行
정조 12년 · 강
罷吏曹參判金憙等職
정조 12년 · 목
政院啓言王大妃殿移次後朝臣之當殿肅拜當於慶熙宮爲之而昨日長興府使蔡緯夏順興府使鄭存玉康津縣監徐有鍊今日吏曹參判金憙大殿肅拜竝爲行禮仍卽出去云臣之趁不致察不勝惶恐而事體所在誠甚未安請竝推考敎曰慈殿肅拜當行於上闕而兼行於此闕雖緣生疏事體所在不可推考而止幷罷職肅拜捧入司謁及通禮院主掌則致有此做錯司謁及當該引儀令該府攸司從重勘處分承宣之無一言提奏甚於在院承宣亦不可無飭分承旨罷職在院承旨從重推考又啓言昨日詣昌德宮時時刻早食前待下敎只入外辦事傳敎而司謁誤傳以食後至於書頒之境口傳下敎之還稟後書頒旣有定式而臣鶴聞徑先書頒惶恐待罪臣仁浩之不能致察亦不勝惶恐而動駕時刻有此誤傳當該司謁請令攸司從重科治敎曰萬萬駭然原傳敎中釐正當該承旨在院承旨事過後禁推司謁亦令事過後科治從重勘律
정조 12년 · 강
遞吏曹參議李時秀
정조 12년 · 목
以方帶假承旨行政自多相妨故也
정조 12년 · 강
以朴祐源爲吏曹參判曺允大爲參議備望也詣慶熙宮
정조 12년 · 목
敎曰今日夕食後當詣慶熙宮侍衛軍兵依昨日例擧行事分付○具翼善冠袞龍袍乘駕轎出協陽門敦化門由興化門廣達門入內
정조 12년 · 목
左議政李性源啓言卽見咸鏡監司李崇祜所報則以爲本營旣兼咸興獨鎭而無一包餉穀者萬萬疏虞各驛年例所受婢貢給代條折米七百石每以營賑穀上下而以其所給擧不精實願以本錢受食若以營各庫記留錢逐年出給於各驛而折米七百石則以貿入樣移作城餉半留半分至七年幷耗計之殆近六千石其後更勿貿入耗條則作錢以償元錢不過十餘年自當盡報其數就此六千石二留一分而捧給付之中軍磨勘本司一有未收拘礙於遷轉事定式施行云矣所報儘有意見依所請許施而錢穀互換之時取耗報本之除若不嚴加操束則寅緣幻弄之弊難保其必無幷與典守之道糶糴之法令道臣成節目報本司自本司句管則似有實效請以此分付從之又啓言軍制本嚴番上尤重而今番通津軍二名無端闕點該邑守令雖已勘罪軍士之旣經巡營點考翌日逃還者不可無懲一礪百之擧而取考大典通編則無別白可據之文宜有一定之典故敢達矣敎以出擧條往復僚相自本營草記定式又啓言頃以定州嘉山安州等邑勅使替馬兩所合設一處便否關問該道矣卽見平安監司金履素所報則以爲自安州距嘉山爲六十里而其間有兩處替馬所一則大定江津頭嘉山當之一則廣通院安州當之而本州之於廣通院爲三十里廣通院之於大定津頭爲十里今以大定江站移定於廣通院自嘉山距定州爲五十里而嘉山之西距八里許大薪里有替馬一所嘉山當之自大薪里西距十八里許嘉州嶺又有替馬一處定州當之革罷大薪里站合設於嘉州嶺廣通院則安州嘉山分當支待嘉州嶺則嘉山定州分當支待則糜費轉輸之擧侵昏窘束之患自可除減而勅行中通官家丁輩間多曾前往來之人宿所及替馬所站皆有私記錄者多年已行之規猝然減省則不無援例執言之端云矣替馬所之減省旣有海西已行之例幷依所報許施而勅行凡事惟在遠接使及本道監司之操束援例執言似非可慮矣問右相之意何如右相蔡濟恭曰我國則事係省弊彼人則不必執言矣敎以依卿等言爲之○右相啓言兩南伯問議大臣法意有在今番湖南伯瓜滿代銓官不爲問議於左右相只以一紙簡通遣吏書送事係朝體吏曹判書宋載經重推宜矣敎以左相處亦無問議之事乎左相曰只簡通矣臣於伊日亦欲箚論矣伏見吏批草記批旨事件雖差異旣有重推之命故姑不疊請矣敎以間極駭然寧有如許體例問備輕矣爲先越捧五等又啓言廟署貶坐以初三日出令矣其時提調身帶兵判以方有所遭不可參坐爲言此則情勢似然不爲强之今於事過遞職之後復提情勢二字明日貶坐不欲進參事體不然請提調李坤推考使之趁赴貶坐敎以極爲駭然爲先越捧三等筵退後卽爲磨勘○兵曹判書鄭昌聖啓言挾輦把總間都目陞資雖有定式而時任把總李殷昌曾以下考昨冬之政不得擧行請今亦置之從之
정조 12년 · 강
延豊君李坤疏陳情勢命還給
정조 12년 · 목
敎曰設有臺評職名自異一解見任情勢亦伸此等上疏豈可循例捧入乎還給捧納承旨推考
정조 12년 · 강
飭大司成尹師國勸入儒生右參贊吳載純斯速肅命
정조 12년 · 목
政院啓言泮儒捲堂今至三日大司成尹師國謂有情勢終不勸入今又謂以待罪來詣闕外屢度催促無意入泮請重推敎曰次對時筵敎及詢問大臣說話幷令使之知悉卽爲勸入則又如是逡巡寧有如許道理呈單之儒生亦已停擧尤無可嫌之端此啓辭勿施嚴飭進去○政院啓言右參贊吳載純飭敎之下謂有情勢懸牌闕外無意膺命請重推敎曰此啓辭勿施斯速入來肅命事各別申飭向有飭敎則無所據之處義至有懸牌之擧而政院之無難校奏亦極駭然當該承旨推考又敎曰重臣吳載純今日擧措萬萬怪駭此重臣本自仁善寧有如許無嚴此必動於浮議之左聒右撓而然欲以此事問之使之來待政院而向後擧措大關分義觀於日前還給辭疏其意可知此必發怒於右相狀辭不欲周旋於一府有此決脚之擧不當引之事如是强引反不念累及之慮可乎近來朝綱雖曰掃地其可不出一重臣乎此似小事其在爲朝綱爲大臣之義此重臣必欲督出而後已宜懲近日紛拏之習況延豊之情勢才遭譴削之臺評猶且迫於嚴敎冒沒參坐則況此重臣沒頭腦處義乎不嫌於諡坐反慍於右相焉有如許事理右參贊吳載純不可尋常處之而旣以期於督出爲敎待入來肅命後當有處分政院各別嚴飭
정조 12년 · 강
敍前惠堂李在簡仍任前職
정조 12년 · 강
命捕校尹道杓參酌懲治
정조 12년 · 목
政院啓言因別監金宗道爲先汰去其代擇差事司謁手本議處事命下矣査問於右邊捕盜廳首校崔昌奎則以爲捕校尹道杓果爲執捉金元道而拘留捕廳旋卽放送云捕盜之法必待眞贜而所謂贜物不過渠之六寸崔昌福所佩無鞘之刀則初非眞贜之可論至於拘留後不一推閱尤不可謂眞有所犯元道之被捉委折如是糢糊則其兄宗道之坐此除汰似屬冤枉議處一款今無可論捕校尹道杓之未捉眞賊徑加結縳必有隱情請令攸司嚴査重繩敎曰金宗道之弟若無所行之手荒雖如芥微物豈有被人致疑乎金宗道無別般得捷之端而旣與賊名有異勿汰捕校之不捉眞贜不一推閱乍縳而旋放者極爲痛駭而竊發之習近聞莫甚云不可以此重治捕校眞盜則不捉平民則貽害其漸亦不可不嚴防該捕校令該大將參酌懲治近來治盜之刑雖不用之至於戢盜之政豈或廢却從當廉問無寢息之效捕將難免重勘以此嚴飭
정조 12년 · 목
因禁府都囚徒敎曰尹守默依他檢官律勘放鄭益祚此時守令不可久曠附過使之今日下送元龍端旣勘罪放送○該府以尹守默杖一百收贖告身盡行追奪永不敍用放送啓敎以如有功議各減一等
정조 12년 · 강
領敦寧洪樂性上箚賜批
정조 12년 · 목
箚略曰伏見傳敎下者以諸司貶坐事責飭截嚴而臣之病狀一陪添劇末由擧行伏乞亟遞臣本兼之任批以向於宮庭見卿神觀瘦消已慮之聞有美痾尤庸念念安心勿辭善攝仍命遣史官傳諭
정조 12년 · 강
召見輪對官于誠正閣
정조 12년 · 강
飭諸生毋更惹鬧
정조 12년 · 목
敎曰堂堂賢關作一鬨場朝廷之羞恥多士之羞恥莫非敎不孚化未究之致何責乎儒生乎豈可任其紛聒徒損國綱乎昨有口傳下敎而多士聽未諦悉此後萬一以今番事通文呈單等事復有互相詬詈之弊則是諸生甘犯亂敎玷化之科朝廷自有導齊之方須令諸生知悉通文呈單之屬於今番而復人番橋之內受與之吏僕亦依昨日下敎處分幷令知悉○成均館以俄下傳敎頒布諸生仍設夕食堂啓
정조 12년 · 강
配注書尹行任于成歡驛刊削金孝建職名
정조 12년 · 목
敎曰以院隸事有拿處事待敎尹行任本職爲先改差仍命注書幷拿處尋敎曰向因捕校院隸事捕將承旨互有葛藤伊時分別處分以此後敢或逞憾報忿有登徹之擧則先犯者重治已有特敎則今番因院啓査事院隸等所爲如是其絕悖杵敺膝逼婦女作黨行惡之狀一一綻露是國無法院隸之顧護卽重傳命而命令之下先手冒犯若此此蓋注書等不能檢飭之致豈可徒令刑曹捕廳査治亂法之院隸而止乎時囚罪人金孝建爲先刊削職名至於尹行任其罪十倍於孝建年淺自年淺踐歷自踐歷渠若有一分省覺前後勤飭果何如又況玉成之擧豈比他人則幺麼院隸恣意長惡以至今日所犯無異賭勝負於禁令者然渠之放恣無嚴卽此難掩以此反隅他可類推尤有萬萬痛惡者今因承宣査奏始知之作拏時番隸無非假與代隸云行任事寧不無狀乎渠以簪筆多年且兼閣銜凡屬明義錄句語寧有一毫泛忽而代隸之弊終不釐正是以明義錄海根事看作尋常也大抵行任之不操心固非一端而飭敎纔過依舊前樣今又不施加倍之律渠何以保家聲乎時囚罪人尹行任成歡驛定配當刻內押送使渠縮頸悚息於謫所知所畏戢○敎曰令番事卽掖隸捕校相較而院隸則不有飭禁敢逞前憾掖隸則無一事無一言皀白此等處宜有勸奬之擧當該掖隸令該曹米布題給
정조 12년 · 강
命明禮宮婢德氷椒島鎭爲婢定配
정조 12년 · 강
賑廳以病民無依者糧米分給啓
정조 12년 · 목
該廳啓言依下敎各部字內病幕七百五十八處病民一千六百五十三口內尤甚無依之類四百四十七口抄出壯每口米四升弱每口米二升依甲辰例磨鍊都合壯三百五十八口弱八十九口處米十石十一斗本廳郞廳與備邊司郞廳各該部官眼同分給
정조 12년 · 강
右通禮禹禎圭上疏賜批
정조 12년 · 목
疏略曰殿下勵精圖理勤懇之諭屢發於備忌矯草之策恒軫於施措若將大舊發大振作丕變之化庶見於朞月之內而姑息依舊悠泛如前新化有漸弛之慮庶績無咸熙之效此無他大小臣工以建白爲生事容默爲達權國計民憂漠然不入於心故未有一人爲殿下言之天下之事變必不能盡究民間之疾苦必不能盡審財用之匱渴軍政之鈍弊必不能盡諳庶官之隳廢法令之蠹壞必不能盡察生民日以益窮國計日以益急兵弊吏慢莫之誰何法頹綱弛無策可施臣雖見識孤陋凡有病國害民者旣多目覩而耳聞故痛設其弊敢以淺見隨弊矯救輯成册子名曰經濟野言竊附有謨䣭告后之義倘殿下留置香案爲時省覽若有便利於民國者或詢廟堂或斷自宸裏擧而措之勿以人微而廢言批以無論三司百執事無言久矣繩糾尙矣執藝亦無聞問有公車之奏牘非涉機關而偏黨私率一直吞炭吞棗世界何尤乎諸臣由予訑訑無來言之實心靜言思惟徒增歉然爾以疏外微官克效納蕘之義陳此四十餘條經綸說話上九條無非切要於心身者當體念第十條以下令廟堂逐一回啓爾之不嫌俗眼之譏嘲能欲開口論說極可嘉也特賜弦弓一張以示來言之意
정조 12년 · 강
推右捕盜大將柳鎭恒
정조 12년 · 목
該廳以依判付罪人李信大李得哲爲奴移送刑曹金得樞朴聖彩亦還送刑曹啓敎以朴聖彩刑曹判付旣有嚴囚待用刑之命則俄者捧供未免顚錯且於李信大等三人捧招判付金得樞與兩漢移送擧行聖彩之混同移送尤未免顚錯卿則推考此草記矇然捧納承旨亦爲推考如已移送則已捧供不必捉來還囚使之仍囚該曹
정조 12년 · 강
削全羅監司沈頥之職
정조 12년 · 목
該監司狀啓枚擧古阜郡守趙觀鎭牒呈以爲擊錚人李元燁原情辭緣詳細究詰色吏頭目輩操縱奸弊嚴加覈出則元燁供內矣父娚妹俱是尙衣院奴婢而矣父之妹生育絕無物故相繼每年身貢矣父替當因此而家產蕩敗抱恨成疾仍爲身死云矣十餘口已骨之布多年獨當宜有其子之稱冤而考閱都案則各奴婢名下初無懸頉之事實無凭信之道而第以邑牒觀之一奴一婢見方生存其外十一口果已作故蓋元燁之父中已托屬吏案嫌其奴名族屬物故不出立案每年身貢潛自備納此非自官勒徵之事乃是渠自掩諱之致及夫中已身故之後其子始生掉脫之計生存二口混稱物故病死其父謂之自處爲此誣罔其罪自臣營勘處計料十一口奴婢之物故旣已現露嚴飭該邑釐正貢案亦以此意文移該院俾無因循徵貢之弊敎曰顚錯之始終如一莫如此道伯瓜旣熟矣任亦久矣雖下愚之姿無識之人其間庶幾愚變爲智無識化爲有識而奈此道伯觸事茫昧無一點快活疏爽底意思氣質之難化果如是乎惟其鶻突之病最是長處目見李魯春之駭擧瞻顧遲徊始待重臣疏批强呈陳省一箚擧措之不堪正視無異於向筵閔鍾顯筵席貌樣伊時行遣出於玉成其後除藩愛其薄藝爲此人者懲前圖後一心報答在於正風勵俗對揚旬宣而有殺獄則不嫌其斁倫有民隱則惟事其周遮一政半事無非彌縫雖以此事言之無論內奴婢寺奴婢眷恤懷保之先大王盛德至善浹民骨髓惟今追述而仰體者無出於因蕉章修明之而已尙方奴婢之已物故十一名白地徵貢是何等驚駭之事無論當初防納之自願與否及今事發也但當痛治作奸之吏鄕論勘不察之邑宰一以爲堅守之方一以寓修明之義今觀査啓結語混圇漫漶都沒着落若此則此後奴婢貢之法外勒徵簽丁收布之黃口白骨一口以上勘罪之律文此道伯欲請毀去乎如許蔑法壞綱之道伯不但爲今日朝廷之罪人又有違越莫重成憲之罪不可尋常處之當該道臣沈頥之削職掩置守令令該道指名現告拿問處之作奸吏鄕及頭目遠地發配該院勒徵之貢雖不知始自何年旣發之後宜卽釐正斯速代頉事嚴飭該道使小民知於戲不忘之澤也凡事擧一可反三隅此道如此他道可知無論內與寺凡係奴貢之勒徵白徵者令各該道伯嚴飭邑宰及令釐正俾無現發於來頭按廉之行奴婢猶然況無告之黃白乎年前飭敎決知歸於無實效更令廟堂別般措辭痛飭諸道使各該守令親執査榔期有去太甚之效萬一不勤安用道伯邑宰爲哉此意一體嚴飭近來道伯守令在官則貪饕日甚不識朝廷有烹阿之典交結一二朝廷有勢力者則安臥而飽饗白簡不登繡啓不入如是之故朝令看作等閑向者趙曮之獨被獨冒不亦冤乎此道伯猶以畏約咨且或不敢恣意放倒他餘前後道伯邑宰近果怵畏如年前乎有國則有法有法則當先從不法之道臣守宰以其法從事目下百千萬事皆因待用刑三字一竝付之置之之科從後一番櫛蕩懲創之擧予則曰斷不可已須令諸道先自此事實心奉行期有一分補愆之效
정조 12년 · 강
命闕點禁衛軍依律決棍
정조 12년 · 목
禁衛營啓言通津闕點軍定律事出擧條往復僚相自本營草記定式事命下矣卽爲往復於領右相則以爲宜用各營門逃軍決棍律云請依此施行允之
정조 12년 · 강
命院隸金麗寬池錫禧竝遠地爲奴
정조 12년 · 목
刑曹啓言政院使令金麗寬金得秋孫守宅等處推問則金麗寬以爲初八日食後入來本院則同僚使令金得秋迎謂曰因傳敎捕校尹道杓推捉事同僚使令旣已出去吾輩亦往見爲好云故與得秋偕入右捕廳執捉入直捕校金麟瑞敺踢曳出之路適見假家有杵臼竹卽爲取來一次打膝此際使令孫守宅來言本院分付內首校捉來次他使令已爲出去他校不可混捉云故仍釋麟瑞慫慂指嗾人則今正月以與捕校相鬨事同僚必欲一番雪憤其中李信大以此屢言而今番則無他指嗾之人云金得秋以爲伊日與金麗寬偕入捕廳則有一捕校故合力曳出作拏敺打一如麗寬一番逞憾於捕廳李信大李得喆屢爲酬酢而今番則別無慫惠之事云孫守宅以爲伊日以行首捕校催促待令之意分付次出去路逢金麗寬金得秋以院中分付傳言初無合力敺打之事云使令李信大以爲元無與金麗寬等以此酬酢之事云李得喆以爲金得秋等或有此等說而以愼勿生心之意申申戒飭初無慫慂之事云李信大與金得秋面質得秋語屈都使令車德亮習都使令朴聖彩俱以爲今春飭敎何等嚴重則安敢嗾囑率下使令自犯罔赦之科乎云李信大李得喆處更問兩實官中敎誘者則俱以爲官員之敎誘千萬曖昧云使令池錫禧柳枝連處推問則錫禧以爲捕校招來次出去時習都使令朴聖彩謂以吾輩與捕校大有牽連之事捉來之際十分困辱以雪前嫌云故與催促使令柳枝連同往捕校尹道杓家詬辱婦女敺打道枸云枝連以爲催促捕校事出去時考喧使令金喆福呼謂習都使令曰傳敎內右捕校卽爲待令云朴聖彩之敎囑一如池錫禧之言而詬辱敺打一款以扶執道杓之致未能暇及云朴聖彩更招以爲一從考喧使令金喆福之言使池錫禧招來捕校又使柳枝連催促而已實無敎誘之事云金喆福以爲依下敎招謂習都使令使之招來至於出去兩隸初無接面之事云池錫禧柳枝連與朴聖彩面質聖彩語屈矣今春飭敎之下幺麼院隸輩敢生逞憤之計直是亂民金麗寬之杵搗膝上尤極凶獰李信大之常時懷憤激動諸僚安得免敎誘指使之罪李得喆金得秋誣引之狀已露於頭面時而指使之趾別無可執之端而至於兩注書敎誘與否一辭發明末由取服池錫禧柳枝連敺打捕校入內詬辱與金麗寬金得秋無甚輕重金喆福則池錫禧等出去時旣無相面之事捕廳納招操切困辱之說與朴聖彩共囑云者似難準信朴聖彩則以頭面時問答觀之頗有窘遁之狀而一向抵賴得情無路請上裁敎曰作拏假隸當分輕重處決而其中朴聖彩異於無賴之代隸異於年淺之實隸旣攝都隸之稱又做指使之罪究厥所爲萬萬絕悖律之以家人共犯只坐家長聖彩卽自中之頭目厥漠若不痛治莫重禁令將爲院隸輩所冒犯此不可尋常看遇如許亂民亦當繩以亂法之刑聖彩移送捕廳各別嚴囚以爲待用刑究覈用意受嗾委折之地杵敺膝元犯金麗寬逼婦女元犯池錫禧竝遠地爲奴金得秋之於麗寬實無首從之別亦爲爲奴柳枝連雖曰同情用意別無深緊爲奴及決杖收贖放送孫守宅亦依枝連例照放車德亮身爲頭目不能檢飭自本曹參酌照律收贖放送金喆福容有白脫之階分揀放送李信大之以陪隸首倡此論可謂罔赦至於李得喆行惡用意必不下於信大特敎嚴問之下如是抵賴尤可謂殺無赦自前此漢名字屢出於作用之時注書之愛護供奉無異至親葛藤之狀曾所聞知兩漢等竝移送捕廳各各嚴加施威官員之指敎渠之用意情節一一取服萬一抵賴當限死期於取服而後已今日捧招又若如昨日之歇後則當該捕將當拿入嚴問顧護年少名官之罪以其罪嚴懲以此嚴飭
정조 12년 · 강
命雙樹山城監董裨將李羲星相當職調用
정조 12년 · 목
兵曹啓言忠淸監司洪檍狀啓以爲各樣軍器與山城諸役一時幷擧而帶率軍官司果洪愼權專意主管弓箭銃劍旗幟軍裝火藥鉛丸等屬擧皆精緻土校折衝鄭世甲亦有董役之勤勞雙樹山城體城頹圮幾爲三分之一女城無一完堞四面譙樓全不成樣況雙樹亭所重自別而亦皆傾頹帶率軍官前府使李羲星專心致力頹圮者改築潰坼者修補女堞則一倂改築燔襞塗灰十里城堞擧皆一新雙樹亭稍闊其間架而新建譙樓廨宇亦多修建領役土校中最著勤苦者閑良姜從伯本營大小公廨倉庫廳舍擧皆頹壓捐廩鳩材隨處營造而帶率軍官前縣監朴明煥身操版鍤不憚勞苦捐出私財略補物力領役土校閑良禹允益各人等賞典請令該曹考例稟處矣各人等勞勩俱足嘉尙而一時六資不無過濫之慮就其中李羲星姜從伯洪愼權等似當施以加資之典朴明煥相當職調用鄭世甲禹允益幷邊將除授恐合事宜敎曰如許鉅役無何一新若非留意修擧豈有是也可謂不負特簡之本意也道伯事誠可嘉三件請賞其勞別無異同何拘人數多寡竝加資其中李羲星卽士夫武弁也宜與中庶幕裨土着菅校有差異之典相當職調用
정조 12년 · 강
命摘奸備郞病民無依之類勿拘日限量給糧資
정조 12년 · 목
備郞柳相燁啓言東南郊病幕病民摘奸則新舊幕五百五處內撤入三十二處時存四百七十二處新舊病民一千八十五名內還入九十二名致傷九名向差七百五十三名方痛二百三十一名而抄出賜米之後其中最窮難救之類顯有蘇鮮臣於日前抄饑賜米之時取其中四無依賴形近浮黃之民略給米升男以四升女與弱二升所給之數東南部爲四十一口今番更爲審察則日前務取尤甚不無見漏者昨今出來病民亦或有多日不食者不可任置使待該廳八日之限故招致賑吏略施米升而一兩日當差之類雖在壯口一升以準合爲十二口給米二斗三升而旣未與賑郞眠同分給臣之擅便之罪萬萬惶悚而甲辰前例以八日爲限今當導行而抄之旣精受者無多前巡之見漏者或因其有族屬後巡之間族屬亦痛臥更無周旋之道前後巡之間或有新病出來者頷顑無依若不保朝夕坐待八日之限必有後時之慮臣於間日摘奸之時勢將隨宜略給計料敎曰爾雖備郞係是奉命則目見頷顑之狀從便均給俾得糊口可嘉無可罪此後勿拘八日之限目見遑汲饑困之狀一一抄出先卽知委分給後以形止來奏西北郊摘奸郞廳處以此使之知悉○備郞趙▣啓言西北部病民病幕摘奸則新舊病民六百七十九名內還入六十三名不救九名方痛二百十五名向差三百九十二名新舊幕三百一處內撤還二十七處時存二百七十四處初十日給糧適當大雨中頷顑之時故賴以得生兩部新病民六十六名出來於給糧之後探其形勢則無依丐乞之民十一名皆是始痛之類拖到他日則恐有絕粒之患目下所見亦甚矜惻敎曰未及分給十一名一體分給事分付該廳○賑廳啓言北部字內壯三口米一斗二升西部字內壯六口弱二口合米二斗八升合米四斗本廳郞廳部官眼同分給敎以俄筵卿旣親承下敎申飭備郞賑郞寧博無漏俾有終始之惠郞官之一時巡過病民窮不窮病勢重不重無以盡知則一有見遺終或無奈是豈但郞官之不察朝廷之責也卿須更加惕念招致諸卽詳細面諭○漢城府啓言自初六日至初十日中部涉疑疾一百三十四名出幕郊外東部涉疑疾二百十三名出幕一百三處西部涉疑疾二百八十三名出幕一百二十九處南部涉疑疾八百六十七名出幕三百七十處北部涉疑疾四百十七名出幕一百四十二處東活人署涉疑疾二十名西活人署涉疑疾二十二名以上病人一千八百二十二名內方痛四百八十二名向差一千一百五十六名已差還入一百五十二名不救三十二名出幕七百四十四處
정조 12년 · 강
禮曹以各道孝烈軍功人實蹟回啓
정조 12년 · 목
該曹啓言全羅道進士金挺澤等上言以爲南原進士韓尙箕孝行請令該曹稟處矣尙箕孝悌之性根於天賦血指禱天終得其瘳居親喪而日省先墓値國忌則致齋私室禮堂曾有棹楔之議道啓亦無差爽之事特以皇壇獨拜有非常禮畢竟勿施褒贈一疑不必以此持疑而頃於幸行時無捧上言之命而蹕路煩籲事極屑越請置之敎以煩籲之違格姑捨是求忠必孝正爲此人準備語若孝若忠之若是卓然因仍泯沒殊非勸他示後之義褒贈一款不必靳持令該曹特施贈職之典又以平安監司金履素戊申軍功人金振玉査實狀啓回啓以爲振玉當戊申之亂以嶺幕裨權差營將轉戰于陜川居昌之間掩捕賊魁勦滅凶徒軍務指揮傳令斬賊報營書目俱是可據公文泯未褒揚實爲欠典今當舊甲之回贈以相當之職恐無不可從之又以全羅監司沈頥之壬辰倡義人故處士宋濟民査實狀啓回啓以爲濟民以孝則有廬墓枯草之感以學則有深造獨得之妙當島夷猖獗之日糾合義旅與諸義將爲聲援及和議旣決憤不欲生手疏萬言雖未見徹忠義凛然隱居沒齒一路士民至今激感先正臣宋時烈至以天經民彝昭揭宇宙稱許則其在樹風聲奬節義之道合有褒贈之典從之又以全羅監司壬申殉節人朴堰培夫妻忠烈査實狀啓回啓堰培戰亡之狀雖曰丁寧不可以戰亡二字輕議旌褒其妻貞節只有昨年繡行之呈訴無他徵信之文字請一體置之允之又以戊申軍功人玄永徵査實狀啓回啓永徵挺身擒賊不過崔時同之作證而勳藉見漏必有斟量到今追褒初非可論請竝置之允之又以忠淸監司洪檍戊申軍功人李命達全爾樟崔瓘査實狀啓回啓以爲命達等俱蒙原從券之收錄今難更議褒揚請竝置之允之又以京畿監司洪秀輔戊申軍功人尹璿査實狀啓回啓以爲當初搜訪之時只擧尹榟今因査啓之命始及尹璿而其所枚報亦惟曰士民之呈單故老之流傳而已則莫重恩典有難輕議請置之允之
정조 12년 · 강
召見大臣有司堂上及惠堂于誠正閣左議政李性源右議政蔡濟恭有司堂上徐有隣鄭昌順惠堂李在簡
정조 12년 · 목
敎曰今見右通禮禹禎圭所進册子中極論慶尙道咸安還穀之弊似不可無釐正之道卿等之意何如左議政李性源曰咸安郡年還未捧之數至於一萬一千一百餘石之多今若一倂蕩減太無意義諸路諸邑之如咸安者亦非一二若以萬餘石穀物每每倂許蕩減則實非可繼之道請令道臣發關本郡精抄其流亡絕戶至無依最難捧之類從實狀聞後稟處右議政蔡濟恭曰咸安年還之指徵無處侵及隣族果如册子中所論列者不可不汲汲釐革第念百聞不如一見諸令道臣査問本郡區別狀聞後稟處敎曰有司堂上中曾經嶺伯人亦陳所見有司堂上鄭昌順曰嶺邑還弊咸安爲最咸安還弊年還爲尤而其中亦有可捧與難捧今若一倂蕩減如向來南倉債則非但朝家虛失穀物奸吏土豪之負逋拒納亦難區別大臣所達査問道臣自本邑査報後稟處好矣敎曰咸安倅誰也性源曰張齊斗此是北人矣詢其治績昌順曰臣在嶺藩時見其爲治一心彈竭似欲蘇弊矣敎曰係是咸民切苦之弊麥嶺已屆捧糴方張如欲釐弊時不可失問于道伯決處卿等言好矣卽爲行會使卽論理狀聞後稟處本倅治績曾所聞知今聞舊伯言果不爽所聞釐弊之擧難付生手況善治之人乎聞已報瓜釐弊間仍任可也○性源啓言旣發言端敢此仰達矣從前不畏法守軍之染指專在於擅分一自飭敎之後諸路此弊幾乎頓革穀簿無虛留之患還戶免勒授之苦矣挩近以來不無稍久寢弛之慮各邑分留難保其如初臣謂三南穀多邑數處發遣備郞一番摘奸則庶有警飭之效矣敎曰右相之意何如濟恭曰遣郞摘奸足爲警惕之道而但摘奸之際以此倉之穀移輸彼倉欺蔽彌縫不一其端眞贜恐難執捉矣○敎曰禹禎圭所進册子中以嶺南布產邑民情欲以本色上納云便否何如卿等各陳所見性源曰代錢本色便否臣未之詳而嶺南之布異於東北所出矣濟恭曰本色與代錢民情便否有難遙度令道臣詳細採探狀聞後稟處似好矣有司堂上徐有隣曰布錢之願不願一視貴賤布產邑上納以其永定代錢布隨而賤故民反願布若於以布上納之後布隨而貴則民之不願錢未可知關問本道詳探狀問後稟處宜矣昌順曰布錢便否民情隨時貴賤所願不同似當問於道臣而處之矣敎曰此事旣發言端不必待回啓出擧條問于道伯使之狀聞後稟處
정조 12년 · 강
還差副司直李在簡有司堂上
정조 12년 · 강
命廟堂通禮禹禎圭疏辭逐條覆奏